ऐबटाबाद में पांच साल से रह रहा था लादेन : पत्नी  
यमन मूल की लादेन की पत्नी ने बताया कि बीते पांच साल से ऐबटाबाद के उसी परिसर को ओसामा ने अपना आशियाना बना रखा था जहां वह मारा गया।
अमेरिकी सुरक्षा बल भले ही वर्षों से अफगानिस्तान और पाकिस्तान के कबायली इलाकों में ओसामा बिन लादेन की तलाश करते रहे हों, लेकिन अलकायदा सरगना बीते पांच वर्षों से पाकिस्तानी की राजधानी से कुछ ही दूरी पर ऐबटाबाद में करोड़ों के एक आशियाना में बेखौफ जिंदगी गुजार रहा था। लादेन की एक पत्नी ने यह जानकारी दी है।  समाचार चैनल जियो न्यूज ने पाकिस्तान के सैन्य अधिकारियों के हवाले से खबर दी है कि यमन मूल की लादेन की पत्नी ने बताया कि यह खूंखार आतंकवादी बीते पांच साल से ऐबटाबाद के उसी परिसर को अपना आशियाना बनाए हुए था, जहां रविवार रात अमेरिकी सुरक्षा बलों ने उसे मार गिराया।  पत्नी ने पूछताछ के दौरान अधिकारियों से कहा कि लादेन ने खुद को दो या तीन कमरों तक ही सीमित कर रखा था और कभी बाहर नहीं गया। जियो न्यूज का कहना है कि ऐबटाबाद के आवास में लादेन की तीन पत्नियां और बच्चे मौजूद थे। उनमें से महिला गोलीबारी में घायल हो गई थी। सैन्य अधिकारियों के अनुसार लादेन की बेटी ने बताया कि उसने मकान की ऊपरी मंजिल पर अपने पिता को मारे जाते देखा।